Document ID: 32004D0491

KOMISJONI OTSUS,
29. aprill 2004,
millega muudetakse komisjoni 16. novembri 1999. aasta otsust 1999/819/Euratom Euroopa Aatomienergiaühenduse (Euratom) ühinemise kohta 1994. aasta tuumaohutuse konventsiooniga sellele lisatud deklaratsiooni osas
(2004/491/Euratom)
EUROOPA ÜHENDUSTE KOMISJON,
võttes arvesse Euroopa Aatomienergiaühenduse asutamislepingut, eriti selle artikli 101 teist lõiku,
võttes arvesse nõukogu 15. detsembri 2003. aasta otsust, millega muudetakse nõukogu 7. detsembri 1998. aasta otsust (millega kiidetakse heaks Euroopa Aatomienergiaühenduse ühinemine tuumaohutuse konventsiooniga) sellele lisatud deklaratsiooni osas (1),
võttes arvesse lepingut, mis käsitleb Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemist Euroopa Liiduga, allkirjastatud Ateenas 16. aprillil 2003,
ning arvestades järgmist:
(1)
Euroopa Aatomienergiaühendus ühines tuumaohutuse konventsiooniga komisjoni 16. novembri 1999. aasta otsusega (2)31. jaanuaril 2000 anti ühinemiskirjad hoiule Rahvusvahelise Tuumaenergiaagentuuri peadirektorile, sealhulgas konventsiooni artikli 30 lõike 4 punkti iii alusel võetud deklaratsioon.
(2)
See konventsiooniga ühinemise ajal ühenduse tehtud deklaratsioon põhines nõukogu otsusel, mille osaliselt tühistas Euroopa Kohus (3), sest selles sisalduva deklaratsiooni kolmandas lõikes puudus väide ühenduse pädevuse kohta valdkondades, mida hõlmavad konventsiooni artiklid 7, 14, artikli 16 lõiked 1 ja 3 ning artiklid 17-19. Seetõttu tuleb hoiule antud deklaratsioon asendada kohtuotsust täideviiva nõukogu 15. detsembri 2003. aasta otsuse alusel muudetud deklaratsiooniga.
(3)
Tšehhi Vabariik, Eesti Vabariik, Küprose Vabariik, Läti Vabariik, Leedu Vabariik, Ungari Vabariik, Malta Vabariik, Poola Vabariik, Sloveenia Vabariik ja Slovaki Vabariik saavad ühenduse liikmeteks 1. mail 2004. Seega tuleb muuta ka deklaratsiooni esimest lõiget,
ON VASTU VÕTNUD KÄESOLEVA OTSUSE:
Artikkel 1
Vastavalt tuumaohutuse konventsiooni artikli 30 lõike 4 punktile iii tehtud Euroopa Aatomienergiaühenduse deklaratsioon, mis on antud hoiule Rahvusvahelise Tuumaenergiaagentuuri peadirektorile 31. jaanuaril 2000, asendatakse järgmise deklaratsiooniga:
“Euroopa Aatomienergiaühenduse deklaratsioon tuumaohutuse konventsiooni artikli 30 lõike 4 punkti iii alusel
Praegu kuuluvad Euroopa Aatomienergiaühendusse järgmised riigid: Belgia Kuningriik, Tšehhi Vabariik, Taani Kuningriik, Saksamaa Liitvabariik, Eesti Vabariik, Kreeka Vabariik, Hispaania Kuningriik, Prantsuse Vabariik, Iirimaa, Itaalia Vabariik, Küprose Vabariik, Läti Vabariik, Leedu Vabariik, Ungari Vabariik, Malta Vabariik, Luksemburgi Suurhertsogiriik, Madalmaade Kuningriik, Austria Vabariik, Poola Vabariik, Portugali Vabariik, Sloveenia Vabariik, Slovaki Vabariik, Soome Vabariik, Rootsi Kuningriik, Suurbritannia ja Põhja-Iiri Ühendkuningriik.
Ühendus deklareerib, et tema suhtes kehtivad konventsiooni artiklid 1-5, 7 ja 14-35.
Ühendus on koos eespool nimetatud liikmesriikidega pädev konventsiooni artiklitega 7 ja 14-19 hõlmatud valdkondades vastavalt Euroopa Aatomienergiaühenduse asutamislepingu artikli 2 lõikele b ja II jaotise 3. peatüki “Tervisekaitse ja ohutus” asjaomastele artiklitele.”
Artikkel 2
Artiklis 1 osutatud deklaratsioon koos käesoleva otsuse inglis-, prantsus- ja hispaaniakeelse versiooniga antakse võimalikult kiiresti pärast käesoleva otsuse jõustumist hoiule konventsiooni hoiulevõtjale, Rahvusvahelise Tuumaenergiaagentuuri peadirektorile, kirja teel, millele on alla kirjutanud Euroopa Komisjoni delegatsiooni juht rahvusvaheliste organisatsioonide juures Viinis.
Artikkel 3
Käesolev otsus jõustub 1. mail 2004.
Brüssel, 29. aprill 2004

Labels: 15
14
5